SAID verwelkom nuwe taksbaasFinansiesminister Tito Mboweni en die nuwe kommissaris van die Suid-Afrikaanse Inkomstediens (SAID) Edward Kieswetter (Foto: Oupa Mokoena/African News Agency/ANA) Die Suid-Afrikaanse Inkomstediens het Woensdag formeel Edward Kieswetter verwelkom in sy nuwe rol as kommissaris. Kieswetter het Woensdag met sy pligte begin en vervang die vorige taksbaas Tom Moyane. Dit het gekom nadat die vorige SAID-kommissaris, Tom Moyane, vroeër deur Ramaphosa in die pad gesteek is na aanleiding van aanbevelings deur ŉ kommissie van ondersoek na bestuursprobleme by die SAID. Die kommissie is deur afgetrede regter Robert Nugent gelei. Kieswetter is vir ŉ periode van vyf jaar aangestel. “Ons verwelkom Kieswetter en sien uit daarna om die SAID saam met hom te herbou,” het die inkomstediens in ŉ verklaring gesê. Hy het tussen 2004 en 2009 as adjunkkommissaris vir die SAID gewerk. Die instansie het gesê hy het, kragtens goeie bestuur en die betrokke beleide, al sy buitebelange en betrokkenheid in verskeie organisasies bekend gemaak. Hy het reeds met ŉ hersiening van sy portefeulje van belange begin en het sy bedanking ingedien as hoof onafhanklike direkteur van Shoprite. Tito Mboweni, minister van finansies, het Kieswetter alle sukses toegewens en gesê hy wil graag sien hoe die SAID “weer opgebou word as ŉ gerespekteerde belastingvorderaar”.